Dokumentation

Esben Lunde Larsen om ...

60-25 målsætningen

”Vi har ikke brug for volumensyge i vores uddannelsesinstitutioner. Det siger jeg med al respekt for, at man gennem 00'erne havde en dagsorden om, at flere skulle have en lang videregående uddannelse. Det orienterede institutionerne sig efter. Det var godt. Men nu er vi der, hvor vi har nået et loft. Det vil jeg gerne drøfte med institutionerne. Verden er anderledes efter krisen i 2008, og det skal vi naturligvis tage bestik af.”

Elitesatsning versus regionalisering

”Vi forestiller os ikke, at elitemiljøerne skal ligge i mindre provinsbyer. Elitemiljøer skal forankres i de forskningsbaserede universitetsmiljøer, der har potentialet. Og vi forestiller os, at de regionalt baserede uddannelser i høj grad finder sted på erhvervsakademiniveau, så man understøtter hele landets udvikling. Erhvervsakademierne har været en kæmpe succes, når man ser på, hvor gode de har været til at få deres dimittender i beskæftigelse og i forhold til praksisnærhed i uddannelserne.”

Internationalisering

”Internationalisering er uhyre væsentlig, fordi vi ikke er en lille ø, men en spiller i et verdenssamfund. Vi vil gerne have dem til Danmark, der kan bidrage til samfundets udvikling.

Det er væsentligt, at vi får en bedre fastholdelsesstrategi. Dem, der kommer her og forsker eller studerer, skal blive og bidrage til samfundet. Jeg er af den klare opfattelse, at en portugisisk studerende ser knap så skævt til at tage arbejde i Nordjylland efter endt uddannelse, som en københavner gør. Derfor er det vigtigt at se den internationale arbejdskraft i det lys, at den er nemmere at mobilisere.”

UVVU

”Jeg vil afvente den rapport, der kommer om UVVU her i efteråret, og så forholder vi os til sagen.”

Taxameter

”Vi har hverken lagt op til at bruge færre eller flere penge. Vi har lagt op til en taxameterkommission, der skal se på erfaringerne nationalt og internationalt. Vi ønsker at gå systemet igennem for at se på, om der er nogle skævheder, vi skal rette op på.”